b'\n_START_ARTICLE_\nVis\n_START_SECTION_\nGeografija\n_START_PARAGRAPH_\nVis je otok v srednjedalmatinskem arhipelagu, znan po neokrjeni naravi. Podnebje je milo, saj ima malo padavin (samo 560\xc2\xa0mm letno, od tega 50\xc2\xa0mm poleti), temperature so prijetne (srednja januarska temp. je 8,9\xc2\xa0\xc2\xb0C, julijska pa 24,3\xc2\xa0\xc2\xb0C). _NEWLINE_Otok od severovzhoda proti jugozahodu prepletajo kra\xc5\xa1ka polja (Dra\xc4\x8devo polje, Plisko polje, Zlo polje). Na njih ve\xc4\x8dinoma uspeva vinska trta; poznano vi\xc5\xa1ko vino se imenuje plavac. _NEWLINE_Najvi\xc5\xa1ji vrh na otoku je Hum (587 mnm). Ob zahodni obali otoka je prostran Komi\xc5\xa1ki zaliv s pe\xc5\xa1\xc4\x8denim dnom. Ju\xc5\xbena obala ima ve\xc4\x8d manj\xc5\xa1ih zalivov (Travna Vela, Stiniva, Tele\xc5\xa1ka Vela, Plo\xc4\x8de in druge). Najbolj\xc5\xa1e pristani\xc5\xa1\xc4\x8de na otoku je v mestu Vis, ki le\xc5\xbei na severni obali, kjer pristaja tudi trajekt iz Splita, s katerim je otok vsakodnevno povezan.\n_START_SECTION_\nPrebivalstvo\n_START_PARAGRAPH_\nNa otoku po popisu prebivalstva leta 2001 \xc5\xbeivi 3637 prebivalcev.\n_START_SECTION_\nNaselja\n_START_PARAGRAPH_\nNa otoku sta dve ve\xc4\x8dji naselji, in sicer Vis in Komi\xc5\xbea. Povezuje ju leta 1983 zgrajena desetkilometrska asfaltirana cesta. _NEWLINE_Poleg teh dveh naselij pa je \xc5\xa1e nekaj manj\xc5\xa1ih vasi: Dra\xc4\x8devo Polje, Duboka, Marinje Zemlje, Milna, Oklju\xc4\x8dna, Podstra\xc5\xbeje,  Pod\xc5\xa1pilje, Roga\xc4\x8di\xc4\x87, Rukovac, Stiniva, Ston\xc4\x8dica in \xc5\xbdena Glava._NEWLINE_Samo mesto Vis je nastalo z zdru\xc5\xbeitvijo in skupnim poimenovanjem naselij Kut in Luka.\n_START_SECTION_\nZgodovina\n_START_PARAGRAPH_\nPrvi prebivalci so se na Vis naselili \xc5\xbee v obdobju neolitika. V 5. stol. pr. n. \xc5\xa1t. je imelo ilirsko pleme Liburnov tu svojo dr\xc5\xbeavico, ki pa so jo \xc5\xa1e v istem stoletju zavzeli Grki iz Sirakuz in na mestu dana\xc5\xa1njega naselja Vis leta 397 pr. n. \xc5\xa1t. ustanovili svojo kolonijo Issa. Grki so tu zasadili tudi prvo trto na vzhodni obali Jadrana. V 1. stol. so otok zavzeli Rimljani. Do danes so se ohranili ostanki rimskih term in amfiteatra._NEWLINE_Kasneje je otok pripadal Bizancu, od leta 1420 do 1797 pa je bil pod oblastjo Bene\xc5\xa1ke republike. V \xc4\x8dasu Napoleonovih osvajanj so se na otoku izmenjavali Avstrijci (1797 - 1805), Francozi (1805 - 1811) in Angle\xc5\xbei (1811 - 1814), ki so zgradili nad vhodom v vi\xc5\xa1ko luko zelo mo\xc4\x8dno utrdbo; v tem obdobju pa je potekala tudi pomorska bitka pri Visu (1811) med Angle\xc5\xbei in Francozi. _NEWLINE_V bli\xc5\xbeini Visa je bila ena najve\xc4\x8djih pomorskih bitk v 19. stoletju: tu je 20. julija 1866 avstrijska flota pod poveljstvom admirala Tegetthoffa premagala italijansko floto (Bitka pri Visu (1866)). Do leta 1918 je nato otok pripadal Avstriji, dve leti je bil pod italijansko okupacijo, leta 1920 pa je pre\xc5\xa1el pod upravo Jugoslavije. Med drugo svetovno vojno je osvobojeni Vis po kapitulaciji fa\xc5\xa1isti\xc4\x8dne Italije leta 1943 postal glavna baza mornarice NOV in  glavno opori\xc5\xa1\xc4\x8de NOB, od junija 1944 do osvoboditve Beograda 20. oktobra 1944 pa je bil sede\xc5\xbe Vrhovnega \xc5\xa1taba NOV. Na otoku je bilo tudi letali\xc5\xa1\xc4\x8de zaveznikov, namenjeno zlasti zasilnim pristankom ob bombardiranjih po\xc5\xa1kodovanih te\xc5\xbekih bombnikov ob povratkih v baze v Italiji._NEWLINE_Po drugi svetovni vojni je na otoku s\xc4\x8dasoma nastala velika pomorsko-voja\xc5\xa1ka baza JLA z ve\xc4\x8d kot dvajsetimi objekti, med katerimi so voja\xc5\xa1nice, podzemni bunkerji, rovi in zakloni\xc5\xa1\xc4\x8da, heliodrom, podmorni\xc5\xa1ko sidri\xc5\xa1\xc4\x8de, radarska postaja. Tujcem je bil zato do leta 1990 dostop do in na otok prepovedan. Med hrva\xc5\xa1ko osamosvojitveno vojno so se na otok umaknile ladje JVM iz vojne luke Lora v Splitu, zato je bil dostop do otoka nekaj mesecev onemogo\xc4\x8den._NEWLINE_Po njihovem umiku v Boko Kotorsko je otok v sestavu Hrva\xc5\xa1ke.'